**เอชเอ็มวาย *บริแทนเนีย*** (อังกฤษ: HMY *Britannia*) หรือชื่อเต็มคือ **เรือยอทช์หลวงบริแทนเนีย** (อังกฤษ: Her Majesty's Yacht *Britannia*) เป็นอดีตเรือยอทช์หลวงของราชวงศ์อังกฤษ ประจำการตั้งแต่ปี ค.ศ. 1954 ถึง 1997 เป็นเรือพระที่นั่งลำที่ 83 นับตั้งแต่พระเจ้าชาร์ลส์ที่ 2 ขึ้นครองราชย์ในปี ค.ศ. 1660 และเป็นเรือยอทช์ของราชวงศ์ลำที่สองที่มีชื่อนี้ ลำแรกเป็น เรือแข่งที่สร้างขึ้นสำหรับเจ้าชายแห่งเวลส์ ในปี ค.ศ. 1893 ตลอดระยะเวลาการประจำการ 43 ปี เรือยอทช์ลำนี้ได้เดินทางมากกว่าหนึ่งล้านไมล์ทะเลทั่วโลกไปยังท่าเรือกว่า 600 แห่งใน 135 ประเทศ ปัจจุบัน *บริแทนเนีย* ถูกปลดประจำการแล้ว และจอดเทียบท่าที่โอเชียนเทอร์มินอล เมืองลีธ ในเอดินบะระ ประเทศสกอตแลนด์อย่างถาวร ซึ่งเป็นสถานที่ท่องเที่ยวที่มีผู้มาเยี่ยมชมมากกว่า 300,000 คนในแต่ละปี

การก่อสร้าง
-----------

เอชเอ็มวาย *บริแทนเนีย* ถูกสร้างขึ้นที่อู่ต่อเรือจอห์น บราวน์ แอนด์ คอมพานี (John Brown & Company) ใน ไคลด์แบงค์, ดันบาร์ตันเชียร์ สมเด็จพระราชินีนาถเอลิซาเบธที่ 2 เสด็จมาทรงปล่อยเรือลงน้ำ เมื่อวันที่ 16 เมษายน ค.ศ. 1953 และเข้าประจำการเมื่อวันที่ 11 มกราคม ค.ศ. 1954 เรือได้รับการออกแบบให้มีเสากระโดงทั้งหมดสามเสา: เสาหน้าสูง 41 เมตร (133 ฟุต), เสากลางสูง 42 เมตร (139 ฟุต), และเสาท้ายสูง 36 เมตร (118 ฟุต) เสาอากาศของเสากระโดงหน้าและกลาง สูง 6.1 เมตร (20 ฟุต) ถูกออกแบบมาให้สามารถพับเพื่อให้เรือลอดใต้สะพานได้

เรือ*บริแทนเนีย* ได้รับการออกแบบให้สามารถดัดแปลงเป็นเรือพยาบาลในยามสงคราม  แม้ว่าการออกแบบนี้จะไม่เคยถูกใช้ก็ตาม ในกรณีถ้าเกิดสงครามนิวเคลียร์ สมเด็จพระราชินีและเจ้าชายฟิลิป ดยุกแห่งเอดินบะระ ทรงมีพระประสงค์ให้ลี้ภัยบนเรือ*บริแทนนีย* ที่นอกชายฝั่งตะวันตกเฉียงเหนือของสกอตแลนด์

บุคลากร
-------

ตราประจำเรือพระที่นั่งบริแทนเนีย
นายทหารราชนาวี ได้รับการแต่งตั้งให้ประจำการบนเรือเป็นเวลาถึงสองปี ลูกเรือเป็นอาสาสมัครจากบริการทั่วไปของกองทัพเรือ หลังจากประจำการครบ 365 วัน พวกเขาสามารถเข้าประจำการถาวรใน Royal Yacht Service ในฐานะ Royal Yachtsmen และให้บริการจนกว่าพวกเขาจะเลือกออกจากบริการหรือถูกไล่ออกด้วยเหตุผลทางการแพทย์หรือทางวินัย เป็นผลให้บางคนทำหน้าที่เป็นเวลา 20 ปีขึ้นไป ลูกเรือยังรวมถึงกองนาวิกโยธิน  สมาชิกของ วงดุริยางค์นาวิกโยธิน จะออกเดินทางไปด้วย ถ้าเมื่อใดก็ตามที่เรือ*บริแทนเนีย* ปฏิบัติหน้าที่ห่างจากท่าเรือบ้านเกิด

ประวัติ
-------

เอชเอ็มวาย *บริแทนเนีย* ออกเดินทางครั้งแรกจากพอร์ตสมัท ไปยังแกรนด์ฮาร์เบอร์ ประเทศมอลตา เมื่อวันที่ 14–22 เมษายน ค.ศ. 1954 และได้นำเจ้าฟ้าชายชาร์ลส์ และเจ้าหญิงแอนน์ ไปยังมอลตาเพื่อไปเข้าเฝ้าสมเด็จพระราชินีนาถและดยุคแห่งเอดินบะระเมื่อสิ้นสุดการทัวร์เครือจักรภพ สมเด็จพระราชินีนาถและดยุกแห่งเอดินบะระเสด็จขึ้นเรือบริแทนเนียเป็นครั้งแรกที่เมืองโทบรุค เมื่อวันที่ 1 พฤษภาคม ค.ศ. 1954 

เอชเอ็มวาย *บริแทนเนีย* บนคลองเวลล์แลนด์ ในแคนาดา ระหว่างทางไปชิคาโกเมื่อปี 1959 ซึ่งเป็นส่วนหนึ่งของการเฉลิมฉลองการเปิดเส้นทางเดินเรือเซนต์ลอว์เรนซ์
เรือ*บริแทนเนีย* ที่ Spithead Fleet Review ในพระราชพิธีรัชดาภิเษกในสมเด็จพระราชินีนาถเอลิซาเบธที่ 2 เมื่อปี ค.ศ. 1977
เมื่อวันที่ 20 กรกฎาคม ค.ศ. 1959 *บริแทนเนีย* ได้ล่องเรือบนเส้นทางเดินเรือเซนต์ลอว์เรนซ์ ที่เพิ่งเปิดใหม่ระหว่างเดินทางไปยังเมืองชิคาโก ซึ่งเมื่อเรือเทียบท่า ทำให้สมเด็จพระราชินีเป็นพระมหากษัตริย์อังกฤษพระองค์แรกที่เสด็จเยือนเมืองนี้ ประธานาธิบดีสหรัฐฯ ดไวต์ ดี. ไอเซนฮาวร์ อยู่บนเรือ*บริแทนเนีย* เพื่อเป็นส่วนหนึ่งของการล่องเรือนี้ ประธานาธิบดีเจอรัลด์ ฟอร์ด, โรนัลด์ เรแกน, และ บิล คลินตัน ได้รับการต้อนรับบนเรือในปีถัดมา เจ้าหญิงแอนน์และมาร์ค ฟิลลิปส์ ฮันนีมูนบนเรือนี้ในปี 1973 ส่วนเจ้าฟ้าชายชาลส์ได้ฮันนีมูนกับเจ้าหญิงไดอาน่าในปี 1981 เรือได้อพยพผู้ลี้ภัยกว่า 1,000 คนจากสงครามกลางเมืองในเอเดน ในปี 1986  เรือลำดังกล่าวแล่นไปยังแคนาดา ในปี 1991 และจอดเทียบท่าในเมืองโตรอนโต และคิงส์ตัน รัฐออนแทรีโอ

เอชเอ็มวาย *บริแทนเนีย* จะมีเรือรบของราชนาวีคุ้มกัน เมื่อมีพระราชกรณียกิจ เรือลำนี้เป็นที่พบเห็นเป็นประจำที่งาน Cowes Week ในช่วงต้นเดือนสิงหาคม และโดยปกติแล้วในช่วงที่เหลือของเดือน จะเป็นบ้านของสมเด็จพระราชินีนาถและราชวงศ์สำหรับการล่องเรือประจำปีรอบเกาะต่างๆ ที่นอกชายฝั่งตะวันตกของสกอตแลนด์ (เรียกว่า "ทัวร์เกาะตะวันตก")

ในช่วงการประจำการในฐานะ **เรือยอทช์หลวง *บริแทนเนีย*** ได้ส่งเสด็จสมเด็จพระราชินี สมาชิกราชวงศ์ และบุคคลสำคัญต่างๆ ในการเยือนต่างประเทศทั้งหมด 696 ครั้ง และ 272 ครั้ง ในน่านน้ำของอังกฤษ และได้ล่องเรือไปเป็นระยะทางทั้งหมด 1,087,623 ไมล์ทะเล (2,014,278 กิโลเมตร)

### ปลดประจำการ

เรือ*บริแทนเนีย* ที่ลอนดอน ในปี 1997
ในปี ค.ศ. 1994 รัฐบาลอนุรักษ์นิยม ได้ประกาศการปลดประจำการเรือยอทช์หลวง:

> เรือยอทช์หลวงได้รับการบูรณะครั้งใหญ่ครั้งสุดท้ายในปี 1987 การซ่อมแซมเพิ่มเติมโดยมีค่าใช้จ่ายประมาณ 17 ล้านปอนด์จะมีความจำเป็นในปี 1996–97 แต่จะยืดอายุของเรือไปได้อีกห้าปีเท่านั้น เมื่อพิจารณาจากอายุของเรือแล้ว แม้หลังจากการบูรณะแล้ว เรือก็ยังดูแลรักษายากและมีราคาแพงในการเดินทาง จึงมีการตัดสินใจให้ปลดประจำการเรือยอทช์หลวง "บริแทนเนีย" ในปี 1997 รัฐบาลจะพิจารณาคำถามว่าจะมีเรือที่จะมาแทนที่เรือ "บริแทนเนีย" หรือไม่
> 
> — ไวเคานต์แครนบอร์น, สภาขุนนาง Hansard: 23 มิถุนายน 1994

ในเดือนมกราคม 1997 รัฐบาลมีความมุ่งมั่นที่จะเปลี่ยนเรือพระที่นั่งหากได้รับเลือกตั้งใหม่  ช่วงเวลาของการประกาศนั้นใกล้กับช่วงของการเลือกตั้งทั่วไป *The Guardian Weekly* เรียกมันว่า "เป็นส่วนหนึ่งของประชานิยมที่เรียกร้องให้ผู้มีสิทธิเลือกตั้ง ส.ส. ลังเลใจในช่วงก่อนการเลือกตั้งทั่วไป" และรายงานว่า "สมเด็จพระราชินีทรงโกรธ ที่ราชวงศ์ถูกลากเข้าไปในการหาเสียงเลือกตั้ง เพียงแค่เพื่อกอบกู้ภาพลักษณ์ต่อสาธารณชน"  เซอร์เอ็ดเวิร์ด ฮีธ คัดค้านการจัดการปัญหาของรัฐบาลอย่างเปิดเผย โดยระบุว่า "พรรคอนุรักษ์นิยม เหนือสิ่งอื่นใดต้องเป็นพรรคที่มีเกียรติ และฉันไม่เชื่อว่าการกระทำที่ได้ดำเนินการไปแล้วนั้นเป็นสิ่งที่น่ายกย่องและไม่ควรถูกดำเนินการในลักษณะนี้" 

รัฐบาลแย้งว่าค่าใช้จ่ายดังกล่าวได้รับการพิสูจน์โดยบทบาทในนโยบายต่างประเทศและการส่งเสริมผลประโยชน์ของอังกฤษในต่างประเทศ โดยเฉพาะอย่างยิ่งผ่านการประชุมที่จัดขึ้นโดย British Invisibles ซึ่งเดิมคือคณะกรรมการการส่งออกที่มองไม่เห็น คณะกรรมการการค้าต่างประเทศประเมินว่ากิจกรรมที่จัดขึ้นบนเรือยอทช์หลวงช่วยเพิ่มเงิน 3 พันล้านปอนด์ สำหรับกระทรวงการคลัง ระหว่างปี 1991 ถึง 1995 

ฝ่ายค้านพรรคแรงงาน ประกาศว่าจะไม่ผูกมัดการใช้เงินทุนสาธารณะสำหรับเรือทดแทนเป็นเวลาอย่างน้อยสองปีแรกของรัฐบาลแรงงานชุดใหม่  หลังจากได้รับชัยชนะในการเลือกตั้งในเดือนพฤษภาคม 1997 รัฐบาลชุดใหม่ได้พิจารณาทางเลือกหลายทางสำหรับอนาคตของเรือยอทช์หลวง แต่ได้ข้อสรุปในเดือนตุลาคมของปีนั้นว่าจะไม่มีการแทนที่เรือบริแทนเนีย:

> เราขอประกาศอย่างชัดเจนว่าเราจะไม่ใช้เงินสาธารณะไปกับเรือยอชท์หลวง และเราจะรักษาสัญญานั้น พวกเราในกระทรวงกลาโหมจำเป็นต้องปรับเงินทุกบาททุกสตางค์ของผู้เสียภาษีที่เราใช้ไป และในกรณีนี้ ข้าพเจ้าไม่สามารถทำเช่นนั้นได้ โดยเฉพาะอย่างยิ่ง - ตามที่สมเด็จพระราชินีทรงตรัสอย่างชัดเจน - เนื่องจากเรือยอทช์ไม่จำเป็นสำหรับการเดินทางของราชวงศ์ เราได้พิจารณารายละเอียดเกี่ยวกับทางเลือกทางการเงินส่วนบุคคลทั้งหมด แต่สิ่งเหล่านี้จะเป็นไปได้ด้วยเงินอุดหนุนรายปีจำนวนมากจากกองทุนสาธารณะเท่านั้น
> 
> — จอร์จ โรเบิร์ตสัน, ปลัดกระทรวงกลาโหม, 

ภารกิจครั้งสุดท้ายของเรือยอทช์หลวง คือการนำผู้สำเร็จราชการฮ่องกงคนสุดท้าย คริส แพทเทน และเจ้าชายแห่งเวลส์กลับจากฮ่องกง หลังจากการโอนอำนาจอธิปไตยของฮ่องกงให้กับสาธารณรัฐประชาชนจีนเมื่อวันที่ 1 กรกฎาคม ค.ศ. 1997 *เรือบริแทนเนีย* ปลดประจำการเมื่อวันที่ 11 ธันวาคม ค.ศ. 1997 มีรายงานว่าสมเด็จพระราชินีนาถทรงหลั่งน้ำตาในพิธีปลดประจำการ ซึ่งมีสมาชิกอาวุโสส่วนใหญ่ของราชวงศ์เข้าร่วม

อ้างอิง
-------

1. ↑  "The Royal Yacht Britannia – The Trust". สืบค้นเมื่อ 7 March 2014.
2. ↑  "1953: Queen launches Royal Yacht Britannia". *On This Day*. BBC. 16 April 1953. สืบค้นเมื่อ 17 August 2011.
3. ↑  Simon Johnson (12 July 2010). "Floating bunker plan to help Queen escape nuclear attack". *The Telegraph*. เก็บจากแหล่งเดิมเมื่อ 12 January 2022.
4. ↑  "Dedicated Crew". *www.royalyachtbritannia.co.uk* (ภาษาอังกฤษ). สืบค้นเมื่อ 2021-04-11.
5. ↑  Tuohy, William (1993-02-06). "BRITAIN : Finances May Sink the Royal Yacht : The Britannia was used just 31 days in 1991 at a cost of $18 million". *Los Angeles Times* (ภาษาอังกฤษแบบอเมริกัน). สืบค้นเมื่อ 2021-04-11.
6. ↑  Richard Johnstone-Bryden (2003). *The Royal Yacht Britannia: The Official History*. Conway Maritime. pp. 30–33. ISBN 978-0-85177-937-9.
7. ↑  Aden: British Evacuation เก็บถาวร 2021-06-01 ที่ เวย์แบ็กแมชชีน *Hansard* HL Deb 21 January 1986 vol 470 cc131-4.
8. ↑  Johnstone-Bryden, p. 298.
9. ↑  Evans, Michael; Landale, James (23 January 1997). "Taxpayers to fund Pounds 60m replacement for Britannia". *The Times*. London.
10. ↑  "Royal family dragged into yacht row". *Guardian Weekly*. London. 2 February 1997.
11. ↑  Parker, Andrew (28 January 1997). "Public against paying for new Royal yacht". *The Scotsman*. Edinburgh.
12. ↑  "Great British Ambassador". The Royal Yacht Britannia Trust. คลังข้อมูลเก่าเก็บจากแหล่งเดิมเมื่อ 2016-01-30. สืบค้นเมื่อ 23 January 2016.
13. ↑  Brown, Colin (28 January 1997). "Poll shows that yacht plan is a vote loser". *The Independent*. London. สืบค้นเมื่อ 2020-06-08.
14. ↑  "BBC News | Special Report | Britannia says goodbye to nation".
15. ↑  "Pay for your own yacht, PM tells Queen". *The Age*. 17 January 2012. สืบค้นเมื่อ 17 January 2012.